Book of Shu 13

蜀書十三　　黃李呂馬王張傳第十三 Shu Book 13: Biographies of Huang, Li, Lü, Ma, Wang, and Zhang

黃權 Huang Quan
黃權字公衡，巴西閬中人也. 少為郡吏，州牧劉璋召為主簿. 時別駕張松建議，宜迎先主，使伐張魯. 權諫曰：「左將軍有驍名，今請到，欲以部曲遇之，則不滿其心，欲以賓客禮待，則一國不容二君. 若客有泰山之安，則主有累卵之危. 可但閉境，以待河清. 」璋不聽，竟遣使迎先主，出權為廣漢長. 及先主襲取益州，將帥分下郡縣，郡縣望風景附，權閉城堅守，須劉璋稽服，乃詣降先主. 先主假權偏將軍. 徐眾評曰：權既忠諫於主，又閉城拒守，得事君之禮. 武王下車，封比干之墓，表商容之閭，所以大顯忠賢之士，而明示所貴之旨. 先主假權將軍，善矣，然猶薄少，未足彰忠義之高節，而大勸為善者之心. 及曹公破張魯，魯走入巴中，權進曰：「若失漢中，則三巴不振，此為割蜀之股臂也. 」於是先主以權為護軍，率諸將迎魯. 魯已還南鄭，北降曹公，然卒破杜濩、朴胡，殺夏侯淵，據漢中，皆權本謀也.

先主為漢中王，猶領益州牧，以權為治中從事. 及稱尊號，將東伐吳，權諫曰：「吳人悍戰，又水軍順流，進易退難，臣請為先驅以嘗寇，陛下宜為後鎮. 」先主不從，以權為鎮北將軍，督江北軍以防魏師；先主自在江南. 及吳將軍陸議乘流斷圍，南軍敗績，先主引退. 而道隔絕，權不得還，故率將所領降于魏. 有司執法，白收權妻子. 先主曰：「孤負黃權，權不負孤也. 」待之如初. 臣松之以為漢武用虛罔之言，滅李陵之家，劉主拒憲司所執，宥黃權之室，二主得失縣邈遠矣. 詩雲「樂只君子，保艾爾後」，其劉主之謂也.

魏文帝謂權曰：「君舍逆效順，欲追蹤陳、韓邪？」權對曰：「臣過受劉主殊遇，降吳不可，還蜀無路，是以歸命. 且敗軍之將，免死為幸，何古人之可慕也！」文帝善之，拜為鎮南將軍，封育陽侯，加侍中，使之陪乘. 蜀降人或雲誅權妻子，權知其虛言，未便發喪，漢魏春秋曰：文帝詔令發喪，權答曰：「臣與劉、葛推誠相信，明臣本志. 疑惑未實，請須後問. 」後得審問，果如所言. 及先主薨問至，魏群臣咸賀而權獨否. 文帝察權有局量，欲試驚之，遣左右詔權，未至之間，累催相屬，馬使賓士，交錯於道，官屬侍從莫不碎魄，而權舉止顏色自若. 後領益州刺史，徙占河南. 大將軍司馬宣王深器之，問權曰：「蜀中有卿輩幾人？」權笑而答曰：「不圖明公見顧之重也！」宣王與諸葛亮書曰：「黃公衡，快士也，每坐起歎述足下，不去口實. 」景初三年，蜀延熙二年，權遷車騎將軍、儀同三司. 蜀記曰：魏明帝問權：「天下鼎立，當以何地為正？」權對曰：「當以天文為正. 往者熒惑守心而文皇帝崩，吳、蜀二主平安，此其徵也. 」明年卒，諡曰景侯. 子邕嗣. 邕無子，絕.

權留蜀子崇，為尚書郎，隨衛將軍諸葛瞻拒鄧艾. 到涪縣，瞻盤桓未進，崇屢勸瞻宜速行據險，無令敵得入平地. 瞻猶與未納，崇至於流涕. 會艾長驅而前，瞻卻戰至綿竹，崇帥厲軍士，期於必死，臨陳見殺.

李恢 Li Hui
李恢字德昂，建甯俞元人也. 仕郡督郵，姑夫爨習為建伶令，有違犯之事，恢坐習免官. 太守董和以習方土大姓，寢而不許. 華陽國志曰：習後官至領軍. 後貢恢於州，涉道未至，聞先主自葭萌還攻劉璋. 恢知璋之必敗，先主必成，乃讬名郡使，北詣先主，遇於綿竹. 先主嘉之，從至雒城，遣恢至漢中交好馬超，超遂從命. 成都既定，先主領益州牧，以恢為功曹書佐主簿. 後為亡虜所誣，引恢謀反，有司執送，先主明其不然，更遷恢為別駕從事. 章武元年，庲降都督鄧方卒，先主問恢：「誰可代者？」恢對曰：「人之才能，各有長短，故孔子曰'其使人也器之'. 且夫明主在上，則臣下盡情，是以先零之役，趙充國曰'莫若老臣'. 臣竊不自揆，惟陛下察之. 」先主笑曰：「孤之本意，亦已在卿矣. 」遂以恢為庲降都督，使持節領交州剌史，住平夷縣. 臣松之訊之蜀人，雲庲降地名，去蜀二千餘裏，時未有寧州，號為南中，立此職以總攝之. 晉泰始中，始分為寧州.

先主薨，高定恣睢於越巂，雍闓跋扈於建寧，硃褒反叛於牂牁. 丞相亮南征，先由越巂，而恢案道向建寧. 諸縣大相糾合，圍恢軍於昆明. 時恢眾少敵倍，又未得亮聲息，紿謂南人曰：「官軍糧盡，欲規退還，吾中間久斥鄉里，乃今得旋，不能複北，欲還與汝等同計謀，故以誠相告. 」南人信之，故圍守怠緩. 於是恢出擊，大破之，追奔逐北，南至槃江，東接牂牁，與亮聲勢相連. 南土平定，恢軍功居多，封漢興亭侯，加安漢將軍. 後軍還，南夷複叛，殺害守將. 恢身往撲討，鉏盡惡類，徙其豪帥于成都，賦出叟、濮耕牛戰馬金銀犀革，充繼軍資，于時費用不乏.

建興七年，以交州屬吳，解恢刺史. 更領建甯太守，以還居本郡. 徙居漢中，九年卒. 子遺嗣. 恢弟子球，羽林右部督，隨諸葛瞻拒鄧艾，臨陳授命，死於綿竹.

呂凱 Lü Kai
呂凱字季平、永昌不韋人也. 孫盛蜀世譜曰：初，秦徙呂不韋子弟宗族於蜀漢. 漢武帝時，開西南夷，置郡縣，徙呂氏以充之，因曰不韋縣. 仕郡五官掾功曹. 時雍闓等聞先主薨於永安，驕黠滋甚. 都護李嚴與闓書六紙，解喻利害，闓但答一紙曰：「蓋聞天無二日，土無二王，今天下鼎立，正朔有三，是以遠人惶惑，不知所歸也. 」其桀慢如此. 闓又降於吳，吳遙署闓為永昌太守. 永昌既在益州郡之西，道路壅塞，與蜀隔絕，而郡太守改易，凱與府丞蜀郡王伉帥厲吏民，閉境拒闓. 闓數移檄永昌，稱說云云. 凱答檄曰：「天降喪亂，奸雄乘釁，天下切齒，萬國悲悼，臣妾大小，莫不思竭筋力，肝腦塗地，以除國難. 伏惟將軍世受漢恩，以為當躬聚黨眾，率先啟行，上以報國家，下不負先人，書功竹帛，遺名千載. 何期臣僕吳越，背本就末乎？昔舜勤民事，隕於蒼梧，書籍嘉之，流聲無窮. 崩于江浦，何足可悲！文、武受命，成王乃平. 先帝龍興，海內望風，宰臣聰睿，自天降康. 而將軍不睹盛衰之紀，成敗之符，譬如野火在原，蹈履河冰，火滅冰泮，將何所依附？曩者將軍先君雍侯，造怨而封，竇融知興，歸志世祖，皆流名後葉，世歌其美. 今諸葛丞相英才挺出，深睹未萌，受遺讬孤，翊贊季興，與眾無忌，錄功忘瑕. 將軍若能翻然改圖，易跡更步，古人不難追，鄙土何足宰哉！蓋聞楚國不恭，齊桓是責，夫差僭號，晉人不長，況臣於非主，誰肯歸之邪？竊惟古義，臣無越境之交，是以前後有來無往. 重承告示，發憤忘食，故略陳所懷，惟將軍察焉. 」凱威恩內著，為郡中所信，故能全其節.

及丞相亮南征討闓，既發在道，而闓已為高定部曲所殺. 亮至南，上表曰：「永昌郡吏呂凱、府丞王伉等，執忠絕域，十有餘年，雍闓、高定偪其東北，而凱等守義不與交通. 臣不意永昌風俗敦直乃爾！」以凱為雲南太守，封陽遷亭侯. 會為叛夷所害，子祥嗣. 而王伉亦封亭侯，為永昌太守. 蜀世譜曰：呂祥後為晉南夷校尉，祥子及孫世為永昌太守. 李雄破甯州，諸呂不肯附，舉郡固守. 王伉等亦守正節.

馬忠 Ma Zhong
馬忠字德信，巴西閬中人也. 少養外家，姓狐，名篤，後乃複姓，改名忠. 為郡吏，建安末舉孝廉，除漢昌長. 先主東征，敗績猇亭，巴西太守閻芝發諸縣兵五千人以補遺闕，遣忠送往. 先主已還永安，見忠與語，謂尚書令劉巴曰：「雖亡黃權，複得狐篤，此為世不乏賢也. 」建興元年，丞相亮開府，以忠為門下督. 三年，亮入南，拜忠牂牁太守. 郡丞硃褒反. 叛亂之後，忠撫育恤理，甚有威惠. 八年，召為丞相參軍，副長史蔣琬署留府事. 又領州治中從事. 明年，亮出祁山，忠詣亮所，經營戎事. 軍還，督將軍張嶷等討汶山郡叛羌. 十一年，南夷豪帥劉胄反，擾亂諸郡. 徵庲降都督張翼還，以忠代翼. 忠遂斬胄，平南土. 加忠監軍奮威將軍，封博陽亭侯. 初，建甯郡殺太守正昂，縛太守張裔於吳，故都督常駐平夷縣. 至忠，乃移治味縣，處民夷之間. 又越巂郡亦久失土地，忠率將太守張嶷開復舊郡，由此就加安南將軍，進封彭鄉亭侯. 延熙五年還朝，因至漢中，見大司馬蔣琬，宣傳詔旨，加拜鎮南大將軍. 七年春，大將軍費禕北禦魏敵，留忠成都，平尚書事. 禕還，忠乃歸南. 十二年卒，子脩嗣. 脩弟恢. 恢子義，晉建甯太守.

忠為人寬濟有度量，但詼啁大笑，忿怒不形於色. 然處事能斷，威恩並立，是以蠻夷畏而愛之. 及卒，莫不自致喪庭，流涕盡哀，為之立廟祀，迄今猶在.

張表，時名士，清望逾忠. 閻宇，宿有功幹，於事精勤. 繼踵在忠後，其威風稱績，皆不及忠. 益部耆舊傳曰：張表，肅子也. 華陽國志雲：表，張松子，未詳. 閻宇字文平，南郡人也.

王平 Wang Ping
王平字子均，巴西宕渠人也. 本養外家何氏，後複姓王. 隨杜濩、朴胡詣洛陽，假校尉，從曹公征漢中，因降先主，拜牙門將、裨將軍. 建興六年，屬參軍馬謖先鋒. 謖舍水上山，舉措煩擾，平連規諫謖，謖不能用，大敗於街亭. 眾盡星散，惟平所領千人，鳴鼓自持，魏將張郃疑其伏兵，不往偪也. 於是平徐徐收合諸營遺迸，率將士而還. 丞相亮既誅馬謖及將軍張休、李盛，奪將軍黃襲等兵，平特見崇顯，加拜參軍，統五部兼當營事，進位討寇將軍，封亭侯. 九年，亮圍祁山，平別守南圍. 魏大將軍司馬宣王攻亮，張郃攻平，平堅守不動，郃不能克. 十二年，亮卒於武功，軍退還，魏延作亂，一戰而敗，平之功也. 遷後典軍、安漢將軍，副車騎將軍吳壹住漢中，又領漢中太守. 十五年，進封安漢侯，代壹督漢中. 延熙元年，大將軍蔣琬住沔陽，平更為前護軍，署琬府事. 六年，琬還住涪，拜平前監軍、鎮北大將軍，統漢中.

七年春，魏大將軍曹爽率步騎十餘萬向漢川，前鋒已在駱穀. 時漢中守兵不滿三萬，諸將大驚. 或曰：「今力不足以拒敵，聽當固守漢、樂二城，遇賊令入，比爾間，涪軍足得救關. 」平曰：「不然. 漢中去涪垂千里. 賊若得關，便為禍也. 今宜先遣劉護軍、杜參軍據興勢，平為後拒；若賊分向黃金，平率千人下自臨之，比爾間，涪軍行至，此計之上也. 」惟護軍劉敏與平意同，即便施行. 涪諸軍及大將軍費禕自成都相繼而至，魏軍退還，如平本策. 是時，鄧芝在東，馬忠在南，平在北境，鹹著名跡.

平生長戎旅，手不能書，其所識不過十字，而口授作書，皆有意理. 使人讀史、漢諸紀傳，聽之，備知其大義，往往論說不失其指. 遵履法度，言不戲謔，從朝至夕，端坐徹日，忄畫無武將之體，然性狹侵疑，為人自輕，以此為損焉. 十一年卒，子訓嗣.

初，平同郡漢昌句扶句古候反忠勇寬厚，數有戰功，功名爵位亞平，官至左將軍，封宕渠侯. 華陽國志曰：後張翼、廖化並為大將軍，時人語曰：「前有王、句，後有張、廖. 」

張嶷 Zhang Yi
張嶷字伯岐，巴郡南充國人也. 益部耆舊傳曰：嶷出自孤微，而少有通壯之節. 弱冠為縣功曹. 先主定蜀之際，山寇攻縣，縣長捐家逃亡，嶷冒白刃，攜負夫人，夫人得免. 由是顯名，州召為從事. 時郡內士人龔祿、姚伷位二千石，當世有聲名，皆與嶷友善. 建興五年，丞相亮北住漢中，廣漢、綿竹山賊張慕等鈔盜軍資，劫掠吏民，嶷以都尉將兵討之. 嶷度其鳥散，難以戰禽，乃詐與和親，克期置酒. 酒酣，嶷身率左右，因斬慕等五十餘級，渠帥悉殄. 尋其餘類，旬日清泰. 後得疾病困篤，家素貧匱，廣漢太守蜀郡何祗，名為通厚，嶷宿與疏闊，乃自轝詣祗，讬以治疾. 祗傾財醫療，數年除愈. 其党道信義皆此類也. 拜為牙門將，屬馬忠，北討汶山叛羌，南平四郡蠻夷，輒有籌畫戰克之功. 益部耆舊傳曰：嶷受兵馬三百人，隨馬忠討叛羌. 嶷別督數營在先，至他裏. 邑所在高峻，嶷隨山立上四五裏. 羌於要厄作石門，於門上施床，積石於其上，過者下石槌擊之，無不糜爛. 嶷度不可得攻，乃使譯告曉之曰：「汝汶山諸種反叛，傷害良善，天子命將討滅惡類. 汝等若稽顙過軍，資給糧費，福祿永隆，其報百倍. 若終不從，大兵致誅，雷擊電下，雖追悔之，亦無益也. 」耆帥得命，即出詣嶷，給糧過軍. 軍前討餘種，餘種聞他裏已下，悉恐怖失所，或迎軍出降，或奔竄山谷，放兵攻擊，軍以克捷. 後南夷劉胄又反，以馬忠為督庲降討胄，嶷複屬焉，戰鬥常冠軍首，遂斬胄. 平南事訖，牂牁興古獠種複反，忠令嶷領諸營往討，嶷內招降得二千人，悉傳詣漢中. 十四年，武都氐王苻健請降，遣將軍張尉往迎，過期不到，大將軍蔣琬深以為念. 嶷平之曰：「苻健求附款至，必無他變，素聞健弟狡黠，又夷狄不能同功，將有乖離，是以稽留耳. 」數日，問至，健弟果將四百戶就魏，獨健來從.

初，越巂郡自丞相亮討高定之後，叟夷數反，殺太守龔祿、焦璜，是後太守不敢之郡，只住（安定）〔安上〕縣，去郡八百餘裏，其郡徒有名而已. 時論欲復舊郡，除嶷為越巂太守，嶷將所領往之郡，誘以恩信，蠻夷皆服，頗來降附. 北徼捉馬最驍勁，不承節度，嶷乃往討，生縛其帥魏狼，又解縱告喻，使招懷餘類. 表拜狼為邑侯，種落三千餘戶皆安土供職. 諸種聞之，多漸降服，嶷以功賜爵關內侯.

蘇祁邑君冬逢、逢弟隗渠等，已降複反. 嶷誅逢. 逢妻，旄牛王女，嶷以計原之. 而渠逃入西徼. 渠剛猛捷悍，為諸種深所畏憚，遣所親二人詐降嶷，實取消息. 嶷覺之，許以重賞，使為反間，二人遂合謀殺渠. 渠死，諸種皆安. 又斯都耆帥李求承，昔手殺龔祿，嶷求募捕得，數其宿惡而誅之.

始嶷以郡郛宇頹壞，更築小塢. 在官三年，徙還故郡，繕治城郭，夷種男女莫不致力.

定莋、台登、卑水三縣去郡三百餘裏，舊出鹽鐵及漆，而夷徼久自固食. 嶷率所領奪取，署長吏焉. 嶷之到定莋，定莋率豪狼岑，槃木王舅，甚為蠻夷所信任，忿嶷自侵，不自來詣. 嶷使壯士數十直往收致，撻而殺之，持屍還種，厚加賞賜，喻以狼岑之惡，且曰：「無得妄動，動即殄矣！」種類咸面縛謝過. 嶷殺牛饗宴，重申恩信，遂獲鹽鐵，器用周贍.

漢嘉郡界旄牛夷種類四千餘戶，其率狼路，欲為姑婿冬逢報怨，遣叔父離將逢眾相度形勢. 嶷逆遣親近齎牛酒勞賜，又令離（姊）逆逢妻宣暢意旨. 離既受賜，並見其姊，姊弟歡悅，悉率所領將詣嶷，嶷厚加賞待，遣還. 旄牛由是輒不為患.

郡有舊道，經旄牛中至成都，既平且近；自旄牛絕道，已百餘年，更由安上，既險且遠. 嶷遣左右齎貨幣賜路，重令路姑喻意，路乃率兄弟妻子悉詣嶷，嶷與盟誓，開通舊道，千里肅清，復古亭驛. 奏封路為旄牛句毗王，遣使將路朝貢. 後主於是加嶷憮戎將軍，領郡如故.

嶷初見費禕為大將軍，恣性汎愛，待信新附太過，嶷書戒之曰：「昔岑彭率師，來歙杖節，鹹見害於刺客，今明將軍位尊權重，宜鑒前事，少以為警. 」後禕果為魏降人郭脩所害.

吳太傅諸葛恪以初破魏軍，大興兵眾以圖攻取. 侍中諸葛瞻，丞相亮之子，恪從弟也，嶷與書曰：「東主初崩，帝實幼弱，太傅受寄讬之重，亦何容易！親以周公之才，猶有管、蔡流言之變，霍光受任，亦有燕、蓋、上官逆亂之謀，賴成、昭之明，以免斯難耳. 昔每聞東主殺生賞罰，不任下人，又今以垂沒之命，卒召太傅，屬以後事，誠實可慮. 加吳、楚剽急，乃昔所記，而太傅離少主，履敵庭，恐非良計長算之術也. 雖雲東家綱紀肅然，上下輯睦，百有一失，非明者之慮邪？取古則今，今則古也，自非郎君進忠言於太傅，誰複有盡言者也！旋軍廣農，務行德惠，數年之中，東西並舉，實為不晚，原深采察. 」恪竟以此夷族. 嶷識見多如是類.

在郡十五年，邦域安穆. 屢乞求還，乃徵詣成都. （夷民）〔民夷〕戀慕，扶轂泣涕，過旄牛邑，邑君繈負來迎，及追尋至蜀郡界，其督相率隨嶷朝貢者百餘人. 嶷至，拜蕩寇將軍，慷慨壯烈，士人鹹多貴之，然放蕩少禮，人亦以此譏焉，益部耆舊傳曰：時車騎將軍夏侯霸謂嶷曰：「雖與足下疏闊，然讬心如舊，宜明此意. 」嶷答曰：「僕未知子，子未知我，大道在彼，何雲讬心乎！原三年之後徐陳斯言. 」有識之士以為美談. 是歲延熙十七年也. 魏狄道長李簡密書請降，衛將軍姜維率嶷等因簡之資以出隴西. 益部耆舊傳曰：嶷風濕固疾，至都浸篤，扶杖然後能起. 李簡請降，眾議狐疑，而嶷曰必然. 姜維之出，時論以嶷初還，股疾不能在行中，由是嶷自乞肆力中原，致身敵庭. 臨發，辭後主曰：「臣當值聖明，受恩過量，加以疾病在身，常恐一朝隕沒，辜負榮遇. 天不違原，得豫戎事. 若涼州克定，臣為籓表守將；若有未捷，殺身以報. 」後主慨然為之流涕. 既到狄道，簡悉率城中吏民出迎軍. 軍前與魏將徐質交鋒，嶷臨陳隕身，然其所殺傷亦過倍. 既亡，封長子瑛西鄉侯，次子護雄襲爵. 南土越巂民夷聞嶷死，無不悲泣，為嶷立廟，四時水旱輒祀之. 益部耆舊傳曰：余觀張嶷儀貌辭令，不能駭人，而其策略足以入算，果烈足以立威，為臣有忠誠之節，處類有亮直之風，而動必顧典，後主深崇之. 雖古之英士，何以遠逾哉！蜀世譜曰：嶷孫奕，晉梁州刺史.

評曰：黃權弘雅思量，李恢公亮志業，呂凱守節不回，馬忠擾而能毅，尚書曰：擾而毅. 鄭玄注曰：擾，馴也. 致果曰毅. 王平忠勇而嚴整，張嶷識斷明果，咸以所長，顯名發跡，遇其時也.